GYN\_Laskeumaleikkaus

|  |  |
| --- | --- |
| Kuvaus: | Kerrotaan laskeumaleikkauksista,toipumisestaja jälkihoidosta. |

**Olet tulossa laskeumaleikkaukseen. Leikkaus tehdään tavallisesti emättimen kautta. Leikkaustapa valitaan yksilöllisesti. Tässä ohjeessa on tietoa leikkauksesta, toipumisesta ja jälkihoidosta.**

**Leikkaustekniikat**

Leikkaustekniikka riippuu siitä, minkä alueen laskeumasta on kysymys.

Emättimen etuseinän laskeuma (*kystoseele*) korjataan tukemalla emättimen etuseinää joko omilla kudoksilla tai ohuella keinomateriaaliverkolla.

Emättimen takaseinän laskeuma (*rektoseele*) korjataan emättimen takaseinän kudosten tukemisella.

Emättimen pohjan laskeuma voidaan korjata emättimen kautta ompeleilla tai verkolla. Vaihtoehtoisesti leikkaus voidaan tehdä vatsaontelon kautta tähystysleikkauksena (laparoskopia); tällöin käytetään tavallisesti verkkoa.

Kohdunlaskeumassa poistetaan tavallisesti kohtu ja tehdään tarvittaessa emätintä tukeva korjaus. Kuukautisvuodot loppuvat kohdun poiston jälkeen. Munasarjoja ei laskeumaleikkauksen yhteydessä yleensä poisteta.

Jos omat kudokset ovat hyvin heikot, käytetään korjauksessa verkkoa. Tällainen on tilanne usein silloin, jos aiemmin korjattu laskeuma uusii.

**Leikkauksen jälkeen**

Leikkauksen jälkeen olet heräämössä. Sinut autetaan liikkeelle jo leikkauspäivänä, viimeistään seuraavana aamuna. Aikainen vuoteesta nousu leikkauksen jälkeen edistää paranemista. Kipulääkettä saa tarpeen mukaan.

Mikäli voit hyvin, pääset kotiin samana tai leikkauksen jälkeisenä päivänä.

**Toipuminen kotona**

**Sairausloma**

Sairausloman pituus on tavallisesti noin 4 viikkoa. Kohdunpoisto laskeumaleikkauksen yhteydessä ei vaikuta sairausloman pituuteen eikä muihinkaan leikkauksen jälkeisiin ohjeisiin.

**Liikkuminen**

Vältä raskaita töitä ja voimakasta ponnistelua sairausloman ajan. Kevyt liikunta edistää verenkiertoa leikkausalueella ja nopeuttaa paranemista. Uimahallissa tai kylpylässä uimista ja sukupuoliyhdyntää tulee välttää sairausloman ajan.

**Haava**

Jos leikkaus tehdään emättimen kautta, ei vatsalle tule leikkaushaavoja. Poistettavia ompeleita ei leikkauksessa jää.

**Jälkivuoto ja puhtaus**

Leikkauksen jälkeen voi esiintyä veristä tai verensekaista vuotoa usean viikon ajan. Tuntemuksia leikkausalueella, haavan seudussa tai virtsatessa voi esiintyä pidempäänkin. Alapesu aamuin illoin on tärkeää ja nopeuttaa myös emättimessä olevien haavojen paranemista. Saunassa voi käydä.

Tulehdusriskin vähentämiseksi ja haavojen paranemisen edistämiseksi sukupuoliyhdyntää ja emättimen stimulointia apuvälineillä tulee välttää noin kuukauden ajan. Hoitavan lääkärin tulee määrittää viimeistään kotoutusvaiheessa yksilöllinen, toimenpiteen myötä määrittyvä toipumisaika. Toipumisajan jälkeen seksuaalielämälle ei ole rajoitteita.

**Suolen toiminta**

Runsas juominen edistää vatsan toimintaa. Suositeltava juomainen on vesi. Apteekista ilman reseptiä saatavia vatsaa pehmittäviä lääkkeitä voi käyttää tilapäisesti ummetuksen hoitoon.

**Kudosnäytteet**

Jos leikkauksessa on poistettu kohtu tai otettu muita kudosnäytteitä, tutkimustuloksista ilmoitetaan, jos ne edellyttävät jatkohoitoa tai seurantaa.

**Jälkitarkastus**

Jälkitarkastusta ei tavallisesti tarvita.

**Leikkaukseen ja paranemiseen liittyvät ongelmat ja komplikaatiot**

Toipuminen leikkauksesta sujuu yleensä hyvin. Suurin osa leikkauksen jälkeisistä haitoista on lieviä eivätkä ne oleellisesti pidennä hoitoaikaa ja toipumista.

Tavallisimpia leikkaukseen liittyviä ongelmia ovat leikkausalueen tulehdukset ja verenvuodot. Myös virtsatietulehduksen riski lisääntyy. Tulehdus voi vaatia lääkehoitoa.

Laskimotukosriski lisääntyy aina leikkauksen yhteydessä. Tukoksien ehkäisemiseksi varhainen liikkeelle lähteminen on tärkeää. Kotiin lähtiessä saat tarvittaessa reseptin kotona pistettävästä laskimotukoksia estävästä lääkityksestä ja pistosopetuksen.

Jos on tehty emättimen etuseinän korjausleikkaus, jäännösvirtsan määrä tarkastetaan virtsaamisen jälkeen. Yleensä virtsarakko tyhjenee hyvin heti leikkauksen jälkeen. Rakon tyhjentämistä voi kuitenkin joskus joutua opettelemaan muutamia päiviä sairaalassa.

Joskus on myös tarpeellista jatkaa virtsarakon tyhjentämistä kotona ohuella muoviputkella (itsekatetrointi), kunnes rakon tyhjeneminen onnistuu kunnolla.

Joskus laskeuman korjaaminen voi pahentaa virtsan karkaamista. Laskeuman uusiminen leikkauksen jälkeen on mahdollista.

Joskus voi esiintyä myös muita harvinaisia, tässä mainitsemattomia komplikaatioita. Ylipaino sekä aiempien leikkausten ja tulehdusten aiheuttamat kiinnikkeet voivat lisätä komplikaatioiden mahdollisuutta. Myös heikentynyt yleiskunto ja muu sairaus voivat lisätä riskiä. Tupakointi hidastaa haavojen paranemista ja lisää muitakin leikkausriskejä.

Laskeumaleikkaus, erityisesti siinä mahdollisesti käytetty verkkomateriaali voi aiheuttaa aluksi tunnottomuutta leikkausalueella. Leikkausalueen ommelkohtiin voi syntyä myös arpimuodostusta, joka voi aluksi aiheuttaa jonkinasteista kipua esim. yhdynnässä. Tuntomuutokset kuitenkin paranevat yleensä itsestään ajan myötä. Useimmilla naisilla seksuaalinen toimintakyky paranee tai pysyy ennallaan leikkauksen jälkeen. Laskeuman korjaaminen usein helpottaa yhdyntöjen onnistumista ja parantaa limakalvojen kuntoa. Leikkauksen jälkeen on hyvä käyttää liukastusgeeliä tai öljyä yhdyntöjen helpottamiseksi. Limakalvojen kuivuus ja ärtyisyys ovat epämiellyttäviä oireita ja erityisen hankalilta ne saattavat tuntua yhdynnässä.

**Kysyttävää**

Epäselvissä asioissa voitte soittaa naisten osastolle, puh: **017-172 369.**

Jos kotona leikkauksen jälkeen ilmaantuu voimakasta kipua, kuumetta, pahanhajuista jälkivuotoa tai huomattavaa verenvuotoa, ongelmia ulostamisessa tai virtsaamisessa, hakeudu KYS Naisten akuuttikeskukseen.

Jos kotiudut leikkauspäivänä, ota huomioon, että toimenpiteen yhteydessä annettujen lääkkeiden vaikutus voi kestää jopa 24 tuntia. Sinulla voi esiintyä väsymystä ja heikotusta. Autolla ajoa ja alkoholin käyttöä ei suositella ensimmäisen vuorokauden aikana.

Vuorokauden kuluttua saat puudutuksen puolesta toimia ja liikkua vapaasti. Ota kuitenkin huomioon toimenpiteestä mahdollisesti aiheutuvat rajoitukset.

**Kivunhoito**

Tänään olet sairaalassa ollessasi saanut kipulääkkeeksi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kotona voit ensimmäisen illan ja yön aikana ottaa lääkkeitä

seuraavasti:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seuraavasta päivästä lähtien ota kipulääkettä reseptin mukaan.

**Haavahakasten poistoon** sinun tulee varata itse aika omalle sairaanhoitajalle.

Haavahakasten poisto: \_\_\_\_ / \_\_\_\_